පදික මාරුවීමේ නීතිය කඩ කළ 274 දෙනකු ඊයේ(24) නීතියේ රැහැනට හසුකර ගත් බවත් ,මේ වසර තුළ පදික මාරුවීමේ නීතිය කඩ කරන ලද පුද්ගලයන් 4222 කට විරුද්ධව නඩු පැවරූ බවත් පොලිස් මාධ්‍ය ප්‍රකාශක පොලිස් අධිකාරී අජිත් රෝහණ මහතා පවසයි‍.මෑතකදී කොළඹ නගරයේ සහ ප්‍රධාන නගර වල අනතුරුවලට හා මාර්ග අවහිරතාවලට එක් හේතුවක් ලෙස පදික මාරුව භාවිතා නොකිරීම පොලිසිය පෙන්වා දෙයි.කොළඹ නගරයේ පමණක් මේ වසර තුළ පදික මාරුවීමේ නීතිය කඩ කරන ලද පුද්ගලයන් 1107 කට විරුද්ධව නඩු පවරා ඇති අතර විශේෂයෙන් මෙම නීතිය උල්ලංඝනය කර පාර මාරුවන පුද්ගලයන් බොරුල්ල,මරදාන,කොටුව,කොල්ලුපිටිය,බම්බලපිටිය යන ප්‍රදේශයන්හී දැකිය හැකි බවද පොලිසිය පෙන්වා දෙයි.පදික මාරුවක් යන්නට කහ ඉරට අමතරව උමං මාර්ගයක් ගුවන් පාලමක් ද අයිතිවන අතර මේ නීතිය උල්ලංඝනය කරන්නන්ට මහේස්ත්‍රාත් අධිකරණයකදී පළවෙනි වතාවට රුපියල් 1000 ක්ද දෙවෙනි වතාවේදී රුපියල් 2000ක්ද තුන්වන වතාවේදී රුපියල් 3500ක දඩයක්ද පැනවිය හැකිය.මෙම වරද සඳහා කිසිසේත් දඩ පත්‍රිකා නිකුත් කළ නොහැකි අතර උසාවියට අනිවාර්යයෙන් නඩුව සඳහා යා යුතුය.පදික මාරුවක් තිබෙන ස්ථානයකදී හෝ තමා පාර මාරුවීමට උත්සාහ කරන ස්ථානයේ සිට මීටර් පනහක් දුරින් පදික මාරුවක් තිබේ නම් එම ස්ථානයෙන් අනිවාර්යයෙන් පාර මාරුවිය යුතු බවත් විශේෂයෙන් ගුවන් පාලමකට නැගිය නොහැකි වයෝවෘද්ධ,ආබාධිත පුද්ගලයන් හෝ ඔවු‍න්ගේ ඥාතීන් ඒ ආසන්නයේ සිටින පොලිස් නිලධාරියාට දන්වා වාහන නවතාගෙන පාර මාරුවිය හැකි බවද පොලිස් මාධ්‍ය ප්‍රකාශකවරයා පෙන්වා දෙයි..